  Майя Бывальцева 14-тӥ толсуре Удмуртиысь Кун Кенешлэн сессияз кивалтэтлэн тӧроезлы воштӥсе но коньдон ужпумъёсъя министре улосвыл тӧроен Александр Бречаловен ӵектэм кандидатураосты соглаштӥзы. Озьы, вице-премьеръёслэн лыдзы куатьысь укмысозь йылӥз. Дышетон, мерлыко политика удысъёсты чаклась вице-премьер интые Татьяна Чураковаез соглаштӥзы, та дырозь со мерлыко политикая но ужъя министр вал. Ольга Абрамова кивалтэтлэн тӧроезлэн агропром огъетъя воштӥсез луоз, министрлэн ужоскетъёсызлэсь мозмытыса. Коньдон но ваньбур ужпумъёс понна кивалтэтын вице-премьер сямен Роман Ефимов кылкутоз, та дырозь Удмуртиысь закупкаосъя улосвыл центрлэн кивалтӥсез. Лэсьтӥськон, жилищно-коммунальной возёс но сюрес возёс удысъёсты Евгений Поздеев чаклалоз, али кун надзоръя валтӥсь управленилэн кивалтӥсезлэсь ужзэ быдэсъясь. Депутатъёс ӵектэм муртъёс понна лушкем куара сётӥзы. Ольга Абрамовалэн кандидатураез понна 51 депутат пӧлысь 45-ез дурбасьтӥзы, куатез пумит луэмзэс веразы. Евгений Поздеевлы 47 депутатъёс дурбасьтӥзы, пумит – ньылез. Татьяна Чураковалэн кандидатураез понна 48 депутатъёс дурбасьтӥзы, пумит – куинез. Роман Ефимов понна дурбасьтӥзы – 40 депутатъёс, пумит – 10. Со сяна, коньдон ужпумъёсъя министре Вера Сухихлэсь кандидатуразэ соглаштӥзы. Солы дурбасьтӥзы 47 депутатъёс, пумит – ньылез. Интыужъёсы выль адямиосты юнматон сярысь косэмез улосвыллэн тӧроез кинюртоз Тодэ вайытом, Удмуртиысь кивалтэтлэн ёзсӧзнэтаз (структура) воштонъёс пыртыны чаклало шуыса толэзь талэсь азьвыл тодмо луиз вал. Шуркынмонэ кык элькун министръёс интыужысьтызы кошкизы.  ВАТСАН Поздеев Евгений Викторович вордскиз Глазкарын 1988-тӥ арын 10-тӥ коньывуонэ. 2011-тӥ арын Москваысь лэсьтӥськонъя кун университетэз «экспертиза и управление недвижимостью» ӧнеръя йылпумъяз.  2009-тӥ арын – Лэсьтӥськонъя Чупчи управлениын сметчик (Глазкар);  2010-тӥ арын «Абрис-СИ» огазеяськонын ПТО-ысь ӧнерчи (Москва);  2011-2012 аръёсы – Ижкар администрациысь жилищно-коммунальной возёсъя управлениысь муниципал программаосты быдэсъянъя ёзэтысь валтӥсь ӧнерчи;  2012-2015 аръёсы – Ижкарысь «СТО ЖКХ» ужъюртысь улон юртъёсты чакланъя ёзэтысь 1-тӥ категориен инженер;  2015-2016 аръёсы – Крым Элькунысь Алушта карлэн администрациысьтыз лэсьтӥськонъя но жилищно-коммунальной возёсъя ёзэтысь валтӥсь ӧнерчи;  2016-тӥ арын – Алушта карлэн администрациысьтыз лэсьтӥськонъя но жилищно-коммунальной возёсъя ёзэтлэн, управленилэн кивалтӥсезлэн воштӥсез;  2016-2017 – Алушта карысь «Управление благоустройства города и капитального строительства» муниципал предприятиын технадзоръя инженер, кивалтӥсьлэн капитальной лэсьтӥськонъя воштӥсез;  2017-2018 – Удмуртиысь Госстройнадзоръя инспекциын валтӥсь кун инспектор, Инспекцилэн кивалтӥсезлэн нырысетӥ воштӥсез, кивалтӥсьлэсь ужзэ быдэсъясь;  2018-тӥ арысен та дырозь – Удмурт Элькунысь кун надзоръя валтӥсь управленилэн кивалтӥсезлэсь ужзэ быдэсъясь. Абрамова Ольга Викторовна вордӥськиз 1981-тӥ арын 23-тӥ шуркынмонэ Сарапул ёросысь Сигаево черкогуртын. Дышетскемез вылӥ. Йылпумъяз Сарапулысь аграрно-экономической колледжез («Экономика, бухгалтерский учет и контроль» ӧнеръя), Удмурт кун университетэз («Основы юриспруденции и российского законодательства» программая), Кун службая Урал академиез («Государственное и муниципальное управление» ӧнеръя), Москваысь статистика экономикая но информатикая институтэз (бухгалтерский учет, анализ и аудит).  2004–2006 аръёсы — Сарапулысь аграрно-экономической колледжын заочной ёзэтэлэн кивалтӥсез (Сигаево черкогурт);  2006–2008 аръёсы — «Агропромышленная компания «Удмуртия» огазеяськонын валтӥсь экономист (Сарапул);  2006–2009 аръёсы — «Сарапул ёрос» муниципал кылдытэтысь Депутатъёслэн кенешысьтызы депутат;  2008–2009 аръёсы — «Aгропромышленная компания «Удмуртия» огазеяськонлэн кивалтӥсез (Сарапул);  2009-тӥ арын — «Завьяловский» кооперативлэн быдэсъясь кивалтӥсез (Дэри черкогурт);  2009–2012 аръёсы — Удмурт Элькунысь гурт возёсъя но сиён-юонъя министерствоысь экономикая ёзэтлэн кивалтӥсез;  2012–2014 аръёсы — Удмурт Элькунысь Кивалтэтлэн Тӧроезлэн воштӥсезлэн секретариатэныз кивалтӥсь;  2014–2016 аръёсы — «КОМОС ГРУПП» огазеяськон (Ижкар), Агропром огъетэз азинтонъя управленилэн кивалтӥсезлэн воштӥсез, ӵектосъёсын кивалтӥсь; 2016-тӥ арысь коньывуонысен — «Агрокомплекс «Бабинский» огазеяськонлэн кивалтӥсез (Дэри ёрос);   2018 арын – Удмуртиысь гурт возёсъя но сиён-юонъя министрлэсь ужзэ быдэсъясь;  2018-2020 аръёсы – Удмуртиысь гурт возёсъя но сиён-юонъя министр;  2020-тӥ арысен та дырозь – Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр. Чуракова Татьяна Юрьевна вордӥськиз 22-тӥ куартолэзе 1968-тӥ арын. 1990-тӥ арын Удмурт кун университетэз «историяя дышетӥсь» ӧнеръя йылпумъяз, 2000-тӥ арын — Кун службая Урал академиез «менеджер» ӧнеръя.  1990–1994 аръёсы — Эграысь 4 номеро шор ёзо школаын историяя дышетӥсь;  1994–1999 аръёсы — Эгра ёрос администрациысь егитъёслэн политиказыя ёзэтлэн кивалтӥсез;  1999–2002 аръёсы — Эгра ёрос администрациысь егитъёсын ужанъя ёзэтлэн кивалтӥсез;  2002–2007 аръёсы — Эгра ёрос администрацилэн тӧроезлэн воштӥсез;  2007–2016 аръёсы — Эгра ёрос администрацилэн тӧроезлэн нырысетӥ воштӥсез;  2016-тӥ арысен — «Эгра ёрос» муниципал кылдытэтлэн тӧроез;  2017-тӥ арысен та дырозь — Удмуртиысь мерлык, семья но демографи политикая министр. Сухих Вера Николаевна вордскиз Сарапулын 1974-тӥ арын. 2003-тӥ арын Ижысь гурт возёсъя кун академиез «Бухгалтерский учет и аудит» ӧнеръя йылпумъяз. Удмуртиысь коньдон ужпумъёсъя министерствоын 2003-тӥ арысен ужа. 2015-тӥ арысен Удмуртиысь коньдон ужпумъёсъя министрлэн воштӥсез вал, нош 2021-тӥ арын шуркынмонысен —министрлэсь ужзэ быдэсъясь. Тегъёс: Ижкар Удмуртия КунКенеш кивалтэт ТатьянаЧуракова ОльгаАбрамова  